Gandia se suma al Dia Mundial de la Salut Sexual aquest quatre de setembre
03 setembre 2024

## Gandia se suma al Dia Mundial de la Salut Sexual aquest quatre de setembre03 setembre 2024Última actualització: 03 setembre 2024

![](../gestion/img/0a3e9aafb2dad28efdcc6aa5e897cbd101772973d74fbe2249137bf70d254a2d.jpg)  
  

La **regidora de Sanitat i Polítiques Saludables, Liduvina Gil**; **l'edil d'Igualtat, Maribel Codina**, i el **doctor en Sexologia i president de Sexòlegs sense Fronteres, Vicent Bataller**, han presentat la programació que es farà aquest dimecres, **4 de setembre**, amb motiu del **Dia Mundial de la Salut Sexual**.  
  
_"Es tracta d'una data que l'Associació Mundial de la Salut Sexual va establir el 2010 per promoure la sexualitat com a aspecte essencial de l'ésser humà i un element de la salut reproductiva, que ha de ser satisfactòria i segura"_, ha assenyalat Gil.  
  
_"A hores d'ara, la Unesco estima que hi ha més de 22 milions d'adolescents que necessiten informació, atenció mèdica i assessoria per evitar embarassos no desitjats i malalties de transmissió sexual"_, ha afegit.  
  
Respecte al programa, la regidora ha explicat que dimecres la **Biblioteca Central** acollirà la conferència **'Salut sexual, drets i relacions positives'**, que el mateix Bataller impartirà **a partir de les 19 hores al primer pis de l'edifici**.  
  
A les **20 hores**, s'inaugurarà una **exposició sobre drets sexuals**, que es podrà visitar **al claustre de la Biblioteca fins al pròxim 14 de setembre**. _"La mostra pretén fomentar la comprensió i el respecte cap a la diversitat de les relacions, identitats i orientacions sexuals que hi ha"_, ha comentat la regidora de Sanitat.  
  
Per part seua, Codina ha assenyalat que el programa continuarà amb els **tallers de 'L'eròtica de la tardor' i 'Autoerotisme, plaer i relacions sexuals'**, que seran oberts al públic. _"Invite a tothom a assistir-hi perquè és genial resoldre tots els dubtes sobre aquests temes de la mà d'un professional com Bataller"_, ha esmentat.  
  
Finalment, Bataller ha donat les gràcies a les dues regidores per _"facilitar les polítiques públiques que actuen com a un factor protector de la salut sexual"_, i ha convidat tota la ciutadania a participar en les activitats d'aquest any, que són obertes al públic i que _"parlen sobre les relacions positives que impliquen l'honestedat, la confiança i el respecte, valors molt necessaris per a posar fi a la violència masclista"_.